ET Euroopa Liidu Teataja C 376/66

Euroopa Majandus- ja Sotsiaalkomitee arvamus teemal „Ettepanek: Euroopa Parlamendi ja nõukogu direktiiv orbteoste teatavate lubatud kasutusviiside kohta”

KOM(2011) 289 lõplik – 2011/0136 (COD)

2011/C 376/12

Raportöör: Thomas McDONOGH

15. juunil 2011 otsustas nõukogu ja 7. juunil 2011 Euroopa Parlament vastavalt Euroopa Liidu toimimise lepingu artiklile 114 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: Euroopa Parlamendi ja nõukogu direktiiv orbteoste teatavate lubatud kasutusviiside kohta”

KOM(2011) 289 lõplik – 2011/0136 (COD).

Asjaomase töö ettevalmistamise eest vastutav ühtse turu, tootmise ja tarbimise sektsioon võttis arvamuse vastu 30. augustil 2011.

Euroopa Majandus- ja Sotsiaalkomitee võttis täiskogu 474. istungjärgul 21.–22. septembril 2011 (21. septembri istungil) vastu järgmise arvamuse. Poolt hääletas 131, vastuhääli ei olnud, erapooletuks jäi 3.

1. Märkused ja soovitused

1.1 Komitee väljendab heameelt komisjoni ettepaneku üle, mis käsitleb direktiivi orbteoste kasutamise kohta. Algatuse edukas lõpuleviimine hoogustab digitaalsete raamatukogude, nt Europeana, (1) ja teiste avaliku sektori asutuste arengut, mis täidavad kavandatud direktiivi artikli 1 lõikes 1 nimetatud avalikke huvisid teenivaid ülesandeid ja mille kaudu pääsevad kodanikud ligi Euroopa mitmekesisele ja rikkalikule kultuuripärandile.

1.2 Komitee koostab praegu eraldi arvamust komisjoni hiljutise teatise kohta, kus esitatakse intellektuaalomandiõiguste ühtse turu strateegia (2). Intellektuaalomandiõigused on otsustava tähtsusega tehnoloogilise ja kaubandusliku innovatsiooni jaoks, millest sõltub Euroopa majanduse elavdamine ja tulevane majanduskasv (3). Intellektuaalomandiõiguste juhtimisviis on väga tähtis ka Euroopa kultuuri õitsenguks ja Euroopa kodanike elukvaliteedi parandamiseks.

1.3 Komitee ei usu, nagu saaks Euroopa 2020. aasta strateegia aruka, jätkusuutliku ja kaasava majanduskasvu eesmärke saavutada ilma intellektuaalomandiõiguste ühtse turu loomiseta. Komitee on aastaid teinud üleskutseid Euroopa ja liikmesriikide eeskirjade ühtlustamiseks, et edendada innovatsiooni, loovust ja kodanike heaolu, toetades samas ka algatusi, mis muudavad töökohad, kaubad ja teenused kättesaadavaks võimalikult paljudele inimestele (4).

1.4 Komitee nõustub üldiselt kavandatud direktiiviga, millega luuakse õigusraamistik, et tagada seaduslik ja piiriülene sidusjuurdepääs orbteostele (5). Arvamuses (6) Euroopa digitaalse tegevuskava kohta toetas komitee jõuliselt selliseid tegevusi nagu kõnealuse õigusraamistiku rakendamine, mille abil tegeleda ühtse turu kultuurilise ja majandusliku killustumise probleemidega.

1.5 Komitee toetab jõuliselt Euroopa kultuuripärandi digitaliseerimist ja laialdast levitamist (7). Komitee on veendunud, et kõnealuste materjalide internetis kättesaadavaks tegemine on väga tähtis teadmistepõhise majanduse arenguks Euroopas ning hädavajalik kodanikele rikkaliku ja mitmekesise kultuurielu pakkumiseks. Seepärast on komiteel hea meel, et komisjon on teinud orbteoste konkreetset probleemi käsitleva direktiivi ettepaneku.

1.6 Komitee tunnistab direktiivi vajalikkust, kuna väga vähesed liikmesriigid on rakendanud orbteoste alaseid õigusakte ning olemasolevad siseriiklikud õigusaktid annavad juurdepääsu vaid riigi territooriumil elavatele kodanikele.

1.7 Komitee nõustub põhimõtteliselt direktiivis pakutud nelja samba lähenemisviisiga:

— eeskirjade kehtestamine orbteoste tuvastamiseks autoriõiguse valdaja hoolika otsimise teel;

— orbteose tuvastamine, kui autoriõiguse valdaja otsing ei anna tulemusi;

— orbteoste kasutamisviiside, sh kõikidesse liikmesriikidesse levitamise viiside tuvastamine;

— orbteose staatuse vastastikune tunnustamine kõigis liikmesriikides.

1.8 Autoriõiguste omanike otsimise tõhustamiseks ja orbteoste laialdaseks levitamiseks on iga sektori jaoks hädavajalik raamatute kirjastamise valdkonnas kasutatavale töövahendile (8) sarnanevate, autoriõigusteavet sisaldavate online-andmebaaside ja registrite kättesaadavus. Komitee kutsub komisjoni üles hõlbustama esindusorganisatsioonide tööd nende vahendite väljatöötamisel.

1.9 Komitee arvates peaksid liikmesriigid pidama registrit oma riigi andmebaaside kohta, mis on saanud ametliku heakskiidu riigi territooriumil teostatud hoolikate otsingute tulemuste registreerimiseks, nagu nähakse ette direktiivi artikli 3 punktis 4. Selliste registrite abil saaksid teiste liikmesriikide asutused teada, millised allikad on ametlikult usaldusväärseteks tunnistatud.

1.10 Komitee juhib komisjoni tähelepanu sellele, et traditsioonilisel muusikal, suulisel pärimusel, fotodel ja kinematograafilistel teostel on ELi kultuuripärandis oluline koht, ning nõuab, et sellised salvestused ja pildid, mis leiduvad artikli 1 punktis 1 nimetatud asutuste arhiivides, saaksid orbteoste tuvastamisel ja avaldamisel võrdse kohtlemise osaliseks. Komitee märgib, et direktiivi artiklis 11 sätestatakse võimalus lisada direktiivi reguleerimisalasse kaitstud materjali, eelkõige fonogramme ja üksikuid fotosid, mis praegu ei kuulu selle reguleerimisalasse. Komitee kutsub komisjoni üles seda võimalikult kiiresti tegema.

1.11 Komitee väljendab ka poolehoidu komisjoni kavatsusele sõlmida vastastikuse mõistmise memorandum raamatukogude, kirjastajate, autorite ja kollektiivse esindamise organisatsioonide vahel, et lihtsustada litsentsimislahendusi nende raamatute digitaliseerimiseks ja kättesaadavaks tegemiseks, mida kaubandusvõrgus enam ei ole (9).

2. Taust

2.1 Komisjon on pakkunud välja intellektuaalomandiõiguste strateegia (10) üldise kava osana, et edendada jätkusuutlikku majanduskasvu ja töökohtade loomist ühtsel turul ning parandada Euroopa ülemaailmset konkurentsivõimet. Strateegia täiendab Euroopa 2020. aasta strateegiat, ühtse turu akti (11) ja Euroopa digitaalset tegevuskava ning on nende tähtis osa.

2.2 Hiljutises teatises, mille kohta koostab komitee eraldi arvamust, käsitleb komisjon intellektuaalomandiõiguste ühtse turu loomist (12). Üks intellektuaalomandiõiguste strateegia esimesi tulemusi on kavandatud direktiiv orbteoste kasutusõiguse saamise hõlbustamise kohta, mille abil tehakse paljud kultuurivarad kõigis liikmesriikides interneti teel kättesaadavaks. Seeläbi arendatakse Euroopa digitaalseid raamatukogusid, mis säilitavad ja levitavad Euroopa rikkalikku intellektuaalset ja kultuuripärandit.

2.3 Orbteoste digitaliseerimine ja levitamine kujutab endast erilist kultuurilist ja majanduslikku väljakutset. Teadaoleva autoriõiguse valdaja puudumine tähendab, et kasutajatel ei ole võimalik saada vajalikku luba, st raamatut ei saa digitaliseerida. Orbteosed moodustavad märkimisväärse osa Euroopa kultuuriasutuste kogudest, nt Briti Raamatukogu hinnangul on tema autoriõigusega kaitstud kogudest orbteoseid 40 % – kokku 150 miljonit teost.

2.4 Komisjon teeb nüüd direktiivi ettepaneku ühtsete eeskirjade sätestamiseks kõigis liikmesriikides selliste teoste käsitlemise kohta, et lihtsustada Euroopa digitaalse tegevuskava nõutavate suuremahuliste digitaliseerimisprojektide läbiviimist.

2.5 Komisjon on läbi viinud mõjuhinnangu ning kaalunud kuut võimalust orbteoste algatusega tegelemiseks (13). Hinnangus jõuti järeldusele, et parim lähenemisviis peaks põhinema orbteose staatuse vastastikusel tunnustamisel liikmesriikides. See tagab raamatukogudele ja muudele kavandatud direktiivi artikli 1 punktis 1 nimetatud kasusaajatele õiguskindluse seoses konkreetse teose nn orvustaatusega. Lisaks tagab vastastikune tunnustamine, et digitaalraamatukogus talletatavad orbteosed on kättesaadavad kogu Euroopa kodanikele.

2.6 Direktiiv tugineb neljale sambale.

i. Esiteks on orbteose staatuse kindlaksmääramiseks raamatukogud, haridusasutused, muuseumid või arhiivid, filmipärandi säilitamisega tegelevad asutused ja avalik-õiguslikud ringhäälinguorganisatsioonid kohustatud teostama selles liikmesriigis, kus teos esimest korda avaldati, eelneva hoolika otsingu kooskõlas kavandatud direktiivis täpsustatud nõuetega.

ii. Kui hoolika otsingu tulemusena määratakse teosele orbteose staatus, peetakse kõnealust teost orbteoseks kõikjal ELis, muutes mitmete hoolikate otsingute teostamise mittevajalikuks.

iii. Selle alusel saab orbteoseid kultuurilistel ja haridusalastel eesmärkidel eelneva loata võrgus avaldada, v.a juhul, kui teose omanik orbteose staatuse tühistab. Sellisel juhul tuleks tasustada õiguste valdajaid, kes nõuavad oma teostele õigusi, ning tasu puhul tuleks võtta arvesse asjaomase teose liiki ja kasutusviisi.

iv. Orbteose staatuse vastastikune tunnustamine kõigis liikmesriikides.

3. Märkused

3.1 Komitee on veendunud, et kõik intellektuaalomandiõiguste poliitika algatused peavad viima autorite ja omanike õigused kasutajate ja lõpptarbijate huvidega tasakaalu, et teha teosed kättesaadavaks võimalikult paljudele inimestele kõigis liikmesriikides.

3.2 Intellektuaalomandiõiguste otsimise hõlbustamiseks võiks komisjon avaldada ja perioodiliselt ajakohastada direktiivi artikli 1 lõikes 1 mainitud orbteoste õigusi haldavate asutuste loendeid.

3.3 Sellised asutused peavad saama lähtuda sellest, et teiste liikmesriikide territooriumil teostatud hoolikate otsingute registreeritud tulemuste allikad on ametlikult usaldusväärseteks tunnistatud. Seepärast peaksid liikmesriigid pidama registrit oma riigi andmebaaside kohta, mis on saanud ametliku heakskiidu riigi territooriumil teostatud hoolikate otsingute tulemuste registreerimiseks, nagu nähakse ette direktiivi artikli 3 punktis 4.

3.4 Komitee märgib, et kavandatud direktiivi artiklis 11 sätestatakse võimalus lisada direktiivi reguleerimisalasse kaitstud materjali, eelkõige fonogramme ja üksikuid fotosid, mis praegu ei kuulu selle reguleerimisalasse. Läbivaatamisklauslist olenemata tuleb praegu alustada tööd nende kultuuriteoste peatse avaldamise nimel.

3.4.1 Traditsioonilisel muusikal ja suulisel pärimusel on Euroopa kultuuripärandis väga oluline koht ning kõikjal ELis on rikkalikult salvestatud arhiivimaterjali, mitte üksnes avalik-õiguslikes ringhäälinguorganisatsioonides, vaid ka teistes asutustes, mis on loetletud artikli 1 punktis 1. Kogu selle audio- ja audiovisuaalse materjali otsimisel, liigitamisel ja kasutamisel tuleb rakendada samu eeskirju, nagu teiste direktiivi artikli 1 lõikes 2 loetletud teoste suhtes.

3.4.2 Ka foto- ja kinematograafiline materjal on väga rikkalik teabeallikas teadmiste ammutamiseks Euroopa tsivilisatsiooni kohta ja selle mõistmiseks ning kui selliseid teoseid saab liigitada orbteoste hulka, tuleks teha kõik selleks, et tuua see materjal välja avalik-õiguslike asutuste peidetud arhiividest.

Brüssel, 21. september 2011 Euroopa Majandus- ja Sotsiaalkomitee president Staffan NILSSON

(1) Europeana abil pääsevad inimesed ligi Euroopa muuseumide, raamatukogude, arhiivide ja audiovisuaalsete kogude digitaalsetele ressurssidele. Euroopa Komisjoni rahastatav projekt käivitati 2008. aastal, et teha Euroopa kultuuri- ja teaduspärand üldsusele kättesaadavaks. Vt www.europeana.eu.

(2) KOM(2011) 287 lõplik, „Intellektuaalomandiõiguse ühtne turg”.

(3) Vt Euroopa 2020. aasta strateegia (KOM(2010) 2020 lõplik), iga-aastane majanduskasvu analüüs 2011 (KOM(2011) 11 lõplik), Euroopa digitaalne tegevuskava (KOM(2010) 245 lõplik), ühtse turu akt (KOM(2011) 206 lõplik) ja innovaatiline liit (KOM(2010) 546 lõplik).

(4) EÜT C 116, 28.4.1999, lk 35; EÜT C 155, 29.5.2001, lk 80; EÜT C 221, 7.8.2001, lk 20; ELT C 32, 2.2.2004, lk 15; ELT C 108, 30.4.2004, lk 23; ELT C 324, 30.12.2006, lk 7; ELT C 256, 27.10.2007, lk 3; ELT C 182, 4.8.2009, lk 36; ELT C 218, 11.9.2009, lk 8; ELT C 228, 22.9.2009, lk 52; ELT C 306, 16.12.2009, lk 7; ELT C 18, 19.1.2011, lk 105; ELT C 54, 19.2.2011, lk 58.

(5) Orbteosed on teosed, nagu nt raamatud, ajalehe- või ajakirjaartiklid, mis on veel autoriõigusega kaitstud, ent mille autoriõiguse valdajat ei ole võimalik leida, et saada luba avaldamiseks. Orbteoste hulka kuuluvad ka kinematograafilised ja audiovisuaalsed teosed. Orbteoseid leidub Euroopa raamatukogude varamutes.

(6) ELT C 54, 19.2.2011, lk 58.

(7) ELT C 324, 30.12.2006, lk 7; ELT C 182, 4.8.2009, lk 36; ELT C 228, 22.9.2009, lk 52; ELT C 18, 19.1.2011, lk 105; ELT C 54, 19.2.2011, lk 58.

(8) ARROW: Accessible Registries of Rights Information and Orphan Works (juurdepääsetavad autoriõigusteabe ja orbteoste registrid) on Euroopa riiklike raamatukogude, kirjastajate ja ühishaldajate organisatsioonide (mis esindavad ka kirjanikke peamiste Euroopa assotsiatsioonide ja riiklike organisatsioonide kaudu) konsortsiumi projekt, vt www.arrow-net.eu.

(9) Vt pressiteade IP/11/630, Brüssel, 24.5.2011.

(10) KOM(2011) 287 lõplik, „Intellektuaalomandiõiguse ühtne turg”.

(11) KOM(2011) 206 lõplik, „Ühtse turu akt – Kaksteist vahendit majanduskasvu edendamiseks ja usalduse suurendamiseks „Üheskoos uue majanduskasvu eest” ”.

(12) KOM(2011) 287 lõplik.

(13) SEK(2011) 615 lõplik, „Impact assessment on the cross-border online access to orphan works” (Orbteostele piiriülese sidusjuurdepääsu mõjuhinnang).